CELEX: 32020R1020
Language: bg
Date: 2020-07-13 00:00:00
Title: Регламент за изпълнение (ЕС) 2020/1020 на Комисията от 13 юли 2020 година за изменение на Регламент за изпълнение (ЕС) № 801/2014

14.7.2020   
               
               
                  BG
               
               
                  Официален вестник на Европейския съюз
               
               
                  L 225/15
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/1020 НА КОМИСИЯТА
         от 13 юли 2020 година
         за изменение на Регламент за изпълнение (ЕС) № 801/2014
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 516/2014 на Европейския парламент и на Съвета от 16 април 2014 г. за създаване на фонд „Убежище, миграция и интеграция“ (1), и по-специално член 17, параграф 8 от него,
         след консултации с Комитета за фондове „Убежище, миграция и интеграция“ и „Вътрешна сигурност“,
         като има предвид, че:
         
                     (1)
                  
                  
                     Член 2, параграф 1 от Регламент за изпълнение (ЕС) № 801/2014 на Комисията (2) предвижда, че за да отговарят на изискванията за допълнителна сума за презаселени лица, е необходимо съответните лица да бъдат действително презаселени във времето от началото на съответния период на презаселване до шест месеца след края на този период.
                  
               
                     (2)
                  
                  
                     Действията на Съюза за презаселване, осъществявани от държавите членки, бяха засегнати от пандемията от COVID-19 по безпрецедентен начин. Кризата принуди държавите членки да преустановят временно операциите по презаселване и да наложат ограничения върху влизането на тяхна територия.
                  
               
                     (3)
                  
                  
                     Агенцията на ООН за бежанците (ВКБООН) и Международната организация по миграция (МОМ), които са ключовите партньори на държавите членки по въпросите на разселването, също така временно преустановиха операциите си с оглед на пандемията от COVID-19. Освен това в резултат на забраната за пътуване, въведена в много първи страни на убежище, държавите членки не могат да извършват мисии за подбор за презаселване при сегашните обстоятелства.
                  
               
                     (4)
                  
                  
                     Пандемията от COVID-19 има сериозно отражение не само върху изпълнението на поетите ангажименти за презаселване, но и върху капацитета за усвояване по линия на фонд „Убежище, миграция и интеграция“.
                  
               
                     (5)
                  
                  
                     За да могат държавите членки да изпълнят твърдия си ангажимент за действия във връзка с презаселването, е необходимо да се направи така, че съответната финансова помощ да се използва гъвкаво и ефективно.
                  
               
                     (6)
                  
                  
                     За тази цел е целесъобразно срокът за изпълнение за периода на презаселване, обхващащ 2018 г., 2019 г. и 2020 г., който понастоящем е 30 юни 2021 г., да бъде удължен до 31 декември 2021 г.
                  
               
                     (7)
                  
                  
                     Ирландия е обвързана от Регламент (ЕС) № 516/2014, вследствие на което е обвързана и от настоящия регламент.
                  
               
                     (8)
                  
                  
                     Обединеното кралство е обвързано от Регламент (ЕС) № 516/2014, вследствие на което е обвързано и от настоящия регламент. В съответствие с член 138 от Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия (3) действащото законодателство на Съюза, включително правилата относно финансовите корекции и уравняването на сметките ще продължи да се прилага спрямо Обединеното кралство и след 31 декември 2020 г. до приключването на тези програми и дейности на Съюза.
                  
               
                     (9)
                  
                  
                     Дания не е обвързана от Регламент (ЕС) № 516/2014, нито от настоящия регламент.
                  
               
                     (10)
                  
                  
                     Предвид неотложния характер на ситуацията, породена от пандемията от COVID-19, е целесъобразно настоящият регламент да влезе в сила в деня след деня на публикуването му в Официален вестник на Европейския съюз.
                     
                  
               
                     (11)
                  
                  
                     Поради това Регламент за изпълнение (ЕС) № 801/2014 следва да бъде съответно изменен,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            В член 2 от Регламент за изпълнение (ЕС) № 801/2014 параграф 1 се заменя със следното:
            
               
                  „1.   За да отговарят на изискванията за допълнителна сума, лицата трябва да бъдат действително презаселени във времето от началото на съответния период на презаселване до шест месеца след края на този период. Въпреки това за периода на презаселване, посочен в член 1, параграф 1, буква в), лицата трябва да бъдат действително презаселени във времето от началото на съответния период на презаселване до дванайсет месеца след края на този период.
                  Държавите членки съхраняват необходимата информация, за да се извърши правилна идентификация на презаселените лица и на датата на тяхното презаселване.
                  За лицата, попадащи във всяка една от приоритетните категории и групи лица, определени в член 17, параграф 2 от Регламент (ЕС) № 516/2014, държавите членки също съхраняват доказателства, че те принадлежат към съответната категория или група лица.“
               
            
         
         
            Член 2
            Настоящият регламент влиза в сила в деня след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко в държавите членки в съответствие с Договорите.
            Съставено в Брюксел на 13 юли 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 150, 20.5.2014 г., стр. 168.
         
            (2)  Регламент за изпълнение (ЕС) № 801/2014 на Комисията от 24 юли 2014 г. за определяне на сроковете и другите условия за изпълнение, свързани с механизма за отпускане на средства за програмата на Съюза за презаселване по линия на фонд „Убежище, миграция и интеграция“ (ОВ L 219, 25.7.2014 г., стр. 19).
         
            (3)  ОВ C 384I, 12.11.2019 г., стр. 1.